Marcel Ciolacu s-a întâlnit cu Ursula von der Leyen, venită la București pentru Congresul PPE
Data publicării:
Premierul Marcel Ciolacu s-a întâlnit miercuri dimineața cu șefa Comisiei Europene, Ursula von der Leyen, care candidează pentru un nou mandat la conducerea executivului european.
"Am discutat în această dimineață cu președinta Comisiei Europene, Ursula von der Leyen, despre prioritățile europene ale României, aderarea completă la spațiul Schengen și implementarea PNRR", a scris Ciolacu pe Facebook.
"Am vorbit despre amenințările reprezentate de Federația Rusă, pericolul extremismului și nevoia de stabilitate la nivelul României și Uniunii Europene", a adăugat el.
Ursula von der Leyen participă la Congresul Partidului Popular European, care începe astăzi la București.
Premierul Marcel Ciolacu se mai întâlneşte astăzi cu premierul din Irlanda şi preşedintele Parlamentului European, prezenți și ei la Congresul PPE.